Modimolle-plaasaanval: Vrou kritiekLesley van Niekerk word per helikopter na ‘n hospitaal vervoer. Foto: Met vergunning van Die Pos. Lesley van Niekerk wat Vrydagoggend tydens ŉ plaasaanval buite Modimolle in Limpopo geskiet is, is in ŉ kritieke toestand. Lesley en haar man, Hercu, was glo op pad na die beeskamp toe hulle deur vier aanvallers gekonfronteer is. Kol. Moatshe Ngoepe, woordvoerder van die polisie, het gesê die egpaar was in hul voertuig toe die verdagtes uit die bosse te voorskyn gekom het. Die aanvallers het geld geëis en in die proses vir Lesley deur die ruit van die bakkie geskiet. “Die aanvallers het op haar man ook geskiet, maar hy is nie gewond nie,” het Ngoepe gesê. Die aanvallers het daarna met die egpaar in hul bakkie na die huis op die plaas gery en daar die kluis se sleutels geëis. Hulle het met ŉ onbevestigde bedrag kontant, vuurwapens en die bakkie van die toneel gevlug. Talle boere uit die gemeenskap, die plaaslike buurtwag, lede van Heritage Protection Group (HPG) en polisiebeamptes het saamgespan om die aanvallers agterna te sit. Die egpaar was in hul bakkie op die plaas toe hulle deur die aanvallers gekonfronteer is. Foto: Verskaf Marius Müller, nasionale operasionele koördineerder van AfriForum, het aan Maroela Media gesê twee helikopters en minstens 90 voertuie van plaaslike inwoners word gebruik om paaie af te sper en na die aanvallers te soek. Die polisie se honde-eenheid word ook ingespan. Volgens Ngoepe is niemand egter nog in hegtenis geneem nie. Sakkie Louwrens, direkteur van HPG, het vroeër aan Maroela Media gesê die egpaar se voertuig is in die Crecy-omgewing langs die pad gelos en die aanvallers het van daar te voet gevlug. Ian Cameron, AfriForum se hoof van gemeenskapsveiligheid, het gesê die gesteelde vuurwapens is in die bakkie agtergelaat. Lesley is per helikopter na die Unitas-hospitaal in Centurion geneem. Müller het aan Maroela Media gesê Lesley se toestand is steeds kritiek. Daar word verneem dat Hercu tydens die aanval aangerand is, maar dit is nie duidelik hoe erg hy beseer is nie. Mense met meer inligting wat tot die inhegtenisneming van die verdagtes kan lei, word versoek om AO Gawie Greeff by 083 661 7239 of Stop Misdaad by 0860 010 111 te bel.